[{"text_idx": "#000002", "text": "Holger Loodus on va\u0308ljapanekus \u201eTaasluues neid vanu no\u0303lvakuid\u201c puudutanud piiritletud probleeme, kuid pakub sealjuures filosoofilise u\u0308ldistusega universaaltasandit."}, {"text_idx": "#000005", "text": "Kogo galerii na\u0308ituste selle aasta programm on koondatud mo\u0303istepaari o\u0308koloogia-o\u0308konoomia u\u0308mber ning pu\u0308hendatud maailmas aina pa\u0308evakajalisemale keskkonna ja majanduse problemaatikale. A\u0308hvardava keskkonnakatastroofi olukorras, mida suuresti po\u0303hjustab loodusressursside vastutustundetu ekspluateerimine, on ha\u0308davajalik, et o\u0308koloogiast ja o\u0308konoomiast saaksid su\u0308nonu\u0308u\u0308mid \u2013 su\u0308mbioos, mitte u\u0308hepoolselt kurnav suhe. Ei teostama asudes ega teadvuses omaksvo\u0303etuna ei tule lahendus sugugi lihtsalt. Siin ongi hea anda so\u0303na kunstnikule kui u\u0308hiskonna su\u0308dametunnistusele ja mo\u0303testajale, sest selles poleemikas loeb iga ha\u0308a\u0308l, eriti kui ko\u0303netatakse ta\u0308ie valjusega."}, {"text_idx": "#000006", "text": "Ko\u0303nealust na\u0308ituste programmi avav Holger Looduse va\u0308ljapanek \u201eTaasluues neid vanu no\u0303lvakuid\u201c on oma u\u0308lesandes u\u0308sna su\u0308mboolne. Puudutades konkreetseid probleeme pakub Loodus talle omaselt filosoofilist u\u0308ldistust, laiendades ka\u0308sitlust su\u0308mbolikeele kaudu u\u0308ldinimliku, universaalse tasandini. Va\u0308ljapanekus na\u0308eme teoseid looduse, po\u0303llumajanduse ja kaevanduse teemadel, kuid autor on neist po\u0303iminud keerulise allegoorilise jutustuse, mille keskmes on kultuurilised arhetu\u0308u\u0308bid, eelko\u0303ige po\u0303rgu ja paradiisi kujundid kontsentriliste koonusekujuliste struktuuridena ja ka binaarsed opositsioonid ma\u0308gi ja kuristik, ku\u0308llus ja puuduja\u0308a\u0308k. Na\u0308itusega kaasnevas sama pealkirjaga tru\u0308kises pakuvad Looduse enda valitud ilmekad repromaterjalid ja Tanel Randeri essee nimetatud su\u0308mboolsete kujundite kohta mitmeku\u0308lgse vo\u0303rdleva ka\u0308sitluse, osutades seejuures kunstniku soovile neid arhetu\u0308u\u0308pe demu\u0308stifitseerida. Siiski tekib na\u0308itust vaadates mulje, et demu\u0308tologiseerimise ko\u0303rval toimub ka remu\u0308tologiseerimine, uue mu\u0308toloogia loomine, kuhu on kaasatud ka vaataja."}, {"text_idx": "#000007", "text": "Holger Looduse isikuna\u0308itus po\u0303hineb Euroopa kultuuri u\u0308hel tu\u0308vitekstil, Dante Alighieri \u201eJumalikul komo\u0308o\u0308dial\u201c (1307\u20131321). \u201eJust meie maise elu poolel rajal / end a\u0308kki [\u2014] keset su\u0308nget metsa [\u2014]\u201c leidnud Dante esitas minavormis narratiivi, kus kirjeldab mu\u0308stilist ra\u0308nnakut teispoolsusesse: peategelasele avaneb seal surmaja\u0308rgne igavene eksistents po\u0303rgus, purgatooriumis ja paradiisis ning kogu maailmapilt, universumi u\u0308lesehitus ja seadused tervikuna. Autor on seda poeemi nimetanud komo\u0308o\u0308diaks, to\u0303ena\u0308oliselt austusavaldusena antiik\u00adkomo\u0308o\u0308diale kui ontoloogiliselt kaalukale tekstivormile, jumaliku epiteedi sai see alles pa\u0308rast Dante surma."}, {"text_idx": "#000009", "text": "Hoolimata Dante ilmalikust autoripositsioonist on see olemuselt sakraalne tekst, mille u\u0308heks ta\u0308hendust loovaks tasandiks on initsiatsiooni struktuur. \u201eKeset su\u0308nget metsa\u201c alanud teekond seostub viibimisega su\u0308mboolsel ha\u0308maral alal elu ja surma vahel, sisse\u00adpa\u0308a\u0308suna teise maailma. Traditsioonilise initsiatsiooniriituse la\u0308bija katsetustele, mis ta\u0308histavad (ajutist) surma, ja\u0308rgneb valgustuslik kogemus, maailma kohta teadmiste saamine ja nendega u\u0308hiskonda naasmine. Ko\u0303nekas on asjaolu, et Dante saatjaks sellel retkel osutub Ver\u00adgilius (70. \u2013 19. eKr), eepose \u201eAeneis\u201c autor. Protagonist, troojalane Aeneas sooritab samalaadse su\u0308mboolse retke ja ammutab Hadese allilma laskudes uusi teadmisi. Nende abil leiab ta koha uue linna rajamiseks, millest pa\u0308ritolumu\u0308u\u0308di ja\u0308rgi saab hiljem alguse Rooma riik."}, {"text_idx": "#000010", "text": "Initsiatsiooni rituaali kontekstiga seostub ka Holger Looduse na\u0308ituse keskel eksponeeritud lauama\u0308ng \u2013 spiraal, mida ma\u0308ngijad saavad oma reeglite abil muuta keerdka\u0308ikudega labu\u0308rindiks, mille keskpunktis asub paradiis, igavene valgus ja armastus. Paradiisi su\u0308mboolikaga on u\u0308hendatud ka teised selle va\u0308ljapaneku kujundid \u2013 plastmassist ma\u0308ngutorti meenutav objekt vo\u0303ltskristallidest kaunistustega ja lasteraamatu \u201eMaailma rikkaim varblane\u201c illustratsioonist laenatud kuldne teraviljakuhi \u2013, kuid need hoiatavad va\u0308lise sa\u0308ra ja ku\u0308lluse eest, mis vo\u0303ib o\u0303igelt teelt ko\u0303rvale meelitada. Eksiteelt aitab a\u0308ra hoida na\u0308ituse ja\u0308rgmine eksponaat: vo\u0303tmehoidja, mis u\u0308hendab purgatooriumi stiliseeritud kujukest ja sulge, vo\u0303ib-olla ingli tiivast. Meene ja talismani funktsiooni sulandav vaimukas objekt on ambivalentne, seostudes nii kommertsliku turunduse soovi kui ka kaitsva su\u0308mbolesemega. Samuti on ambivalentne kuju ko\u0303rval asuvas kompositsioonis: riietatud kontsentrilistest ringidest koosnevasse kostu\u0308u\u0308mi, milles on so\u0303num \u201eI Love Eternal Life\u201c ehk \u201eMa armastan igavest elu\u201c, vo\u0303ib see olla nii avangardset moekollektsiooni esitleva modelli kui ka Hieronymus Boschi su\u0308rreaalsete po\u0303rgutegelaste to\u0303lgendus."}, {"text_idx": "#000011", "text": "Na\u0308ituse la\u0308biv kujund on aga pealkirjas va\u0308lja toodud no\u0303lvakud \u2013 kivised, tolmused ja elulagedad, kus peab vastu vaid mo\u0303ni ko\u0303rbekaktus. Nagu ka po\u0303rgukaljud, kus suitsu ja va\u0308a\u0308vli to\u0303ttu pole elu vo\u0303imalik. Tahes-tahtmata tekib vaatajas mo\u0303te, et inimene ise on oma u\u0308mber tekitanud sedalaadi no\u0303lvakud \u2013 ja teinud seda ku\u0308lluses. Po\u0303rgutules ho\u0303o\u0303guv surnutelinn, mille taustal on ahastuses u\u0308les to\u0303stetud Dante ka\u0308si \u2013 tsitaat Euge\u0300ne Delacroix\u2019 maalilt \u201eDante ja Vergilius po\u0303rgus\u201c (1822) \u2013 pakub samuti mo\u0303tlemisainest. Dante ka\u0308e kujutis, korraga kontekstist va\u0308lja to\u0303stetud ja siiski sellega seotud, on hoiatav ma\u0308rk. Kiviste no\u0303lvakute teema ja\u0308tkub videoprojektsioonis, kus na\u0308idatakse Eesti dokumentaalfilmide katkendite valikut, valdavalt kaevanduse teemal. Raske to\u0308o\u0308, plahvatused ja puurimised, kivide massiivi puhastamine ja so\u0303elumine selleni va\u0308lja, et tegemist ei ole enam maavara kaevandamisega, omandavad sellel na\u0308itusel purgatooriumi metafoori ta\u0308henduse. Elutust po\u0303levkivist energia saamine hakkab Dante ajastu kontekstis ko\u0303lama peaaegu et alkeemiliselt."}, {"text_idx": "#000012", "text": "Na\u0308ituse ko\u0303ige kummastavam teos ja u\u0308htlasi ainuke loodusvaade kujutab kidurat tundrumaastikku, vastandatud selle taustale asetatud reprolikule raamitud pildile, mille keskel on kujutatud s\u030cis\u030ckinlikult uhke ma\u0308nd. Kas on ta\u0308henduslik, et raamitud looduspildi pinnal on rebendeid, kust paistab la\u0308bi veidi ehedat loodust? Kunstnik vihjab, ei u\u0308tle otse, andes taas vo\u0303imaluse u\u0308pris vabale to\u0303lgendusele."}, {"text_idx": "#000013", "text": "Ta\u0308navu viieku\u0308mneaastaseks saanud Holger Looduse valik \u201ejust meie maise elu poolel rajal\u201c algava narratiivi kasuks on mo\u0303neti eneseirooniline z\u030cest, vaimukas katse ta\u0308histada keskikka jo\u0303udmist. Seda narratiivi on kunstnik laiendanud meie u\u0308hiskonnale: verstapostina toimival u\u0308likriitilisel ajal tegutsemine ma\u0308a\u0308rab suuresti tulevaste po\u0303lvkondade, kogu meie planeedi ajaloo kulu ja vo\u0303imalik, et nii, nagu mitte kunagi varem. Dante suurteost on ka\u0308sitletud keskaegset maailmapilti ja hierarhilist u\u0308hiskonnakorraldust vo\u0303imsalt kokku vo\u0303etuna, renessansi ja uusaja va\u0308ljakuulutajana. Praegust maailma on korduvalt vo\u0303rreldud keskajaga. Kui ja\u0308tta ko\u0303rvale keskaja vaimus valminud vo\u0303luvad summa\u2019d, ko\u0303ikehaaravad traktaadid ja kunstiteosed, tuletavad Dante kodulinna kimbutanud gvelfide ja gibelliinide intriigide tagaja\u0308rjel tekkinud konfliktid, samuti seda ajastut iseloomustavad ristiso\u0303jad, katk, usuteadvust kummitanud apokalu\u0308psis meelde (ku\u0308ber)terroriru\u0308nnakuid ja infoso\u0303du, koroonaviiruse pandeemiat ja maailmalo\u0303puna a\u0308hvardavat keskkonnakatastroofi. Kas ka meie keskajale ja\u0308rgneb uus renessanss ja milline see vo\u0303iks olla, on raske o\u0308elda."}]